
σχετικά με την ενίσχυση των δεξιοτήτων στην Ένωση — ευκαιρίες για επαγγελματική εκπαίδευση και κατάρτιση σε περιόδους μετάβασης.

(2026/2070(INI))
Το Ευρωπαϊκό Κοινοβούλιο,
–	έχοντας υπόψη τη δήλωση του Herning σχετικά με την ελκυστική και συμπεριληπτική επαγγελματική εκπαίδευση και κατάρτιση για αυξημένη ανταγωνιστικότητα και ποιοτικές θέσεις εργασίας 2026-2030, που εγκρίθηκε από τα κράτη μέλη στις 12 Σεπτεμβρίου 2025,
–	έχοντας υπόψη τη σύσταση του Συμβουλίου, της 24ης Νοεμβρίου 2020, σχετικά με την επαγγελματική εκπαίδευση και κατάρτιση (ΕΕΚ) για βιώσιμη ανταγωνιστικότητα, κοινωνική δικαιοσύνη και ανθεκτικότητα[footnoteRef:2]1, [2: 1  ΕΕ C 417 της 2.12.2020, σ. 1.] 

–	έχοντας υπόψη την ανακοίνωση της Επιτροπής, της 5ης Μαρτίου 2025, με τίτλο «Μια Ένωση Δεξιοτήτων» (COM(2025)0090),
–	έχοντας υπόψη τη σύσταση για σύσταση του Συμβουλίου σχετικά με το ανθρώπινο κεφάλαιο στην Ευρωπαϊκή Ένωση, η οποία εγκρίθηκε από το Συμβούλιο στις 9 Μαρτίου 2026,
–	έχοντας υπόψη τον κανονισμό 2021/817 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για τη θέσπιση του προγράμματος «Erasmus+»: το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό, και για την κατάργηση του κανονισμού (ΕΕ) αριθ. 1288/2013[footnoteRef:3]2, [3: 2  ΕΕ L 189 της 28.5.2021, σ. 1, ELI: http://data.europa.eu/eli/reg/2021/817/oj.] 

–	έχοντας υπόψη το άρθρο 55 του Κανονισμού του,
–	έχοντας υπόψη την έκθεση της Επιτροπής Απασχόλησης και Κοινωνικών Υποθέσεων (A10-0000/2026),
Α.	λαμβάνοντας υπόψη ότι το 34,7 % των Ευρωπαίων έχουν αποκτήσει δίπλωμα επαγγελματικής εκπαίδευσης και κατάρτισης (ΕΕΚ)· λαμβάνοντας υπόψη ότι το 49 % του συνόλου των σπουδαστών στην ΕΕ είναι εγγεγραμμένοι σε πρόγραμμα ΕΕΚ[footnoteRef:4]3· λαμβάνοντας υπόψη ότι η ΕΕΚ θεωρείται εκπαίδευση μικρότερης αξίας από την ακαδημαϊκή εκπαίδευση σε πολλά κράτη μέλη· λαμβάνοντας υπόψη ότι οι σπουδαστές και οι απόφοιτοι ΕΕΚ μπορεί να βιώσουν κοινωνικές προκαταλήψεις ή να έχουν μειωμένες ευκαιρίες ως αποτέλεσμα αυτής της διαφορετικής αντιμετώπισης· [4: 3  Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), «VET statistics and indicators», https://www.cedefop.europa.eu/en/projects/statistics-and-indicators.] 

Β.	λαμβάνοντας υπόψη ότι η ΕΕ αντιμετωπίζει ολοένα και μεγαλύτερη ζήτηση για τεχνικά επαγγέλματα ως αποτέλεσμα της πράσινης και της ψηφιακής μετάβασης, της βιομηχανικής επανεγκατάστασης, των επενδύσεων σε υποδομές και της δημογραφικής αλλαγής· λαμβάνοντας υπόψη ότι οι πληροφορίες για την αγορά εργασίας δείχνουν σοβαρές και επίμονες ελλείψεις σε τομείς έντονης εξάρτησης από την ΕΕΚ· λαμβάνοντας υπόψη ότι, σύμφωνα με τις προβλέψεις δεξιοτήτων του Cedefop, έως το 2035, το 60 % του συνόλου των νέων θέσεων εργασίας θα απαιτεί έως και μεσαίου επιπέδου προσόντα[footnoteRef:5]4, επίπεδο που παρέχεται ως επί το πλείστον μέσω της ΕΕΚ· [5: 4  Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), «Skills Forecast’, https://www.cedefop.europa.eu/en/tools/skills-forecast.] 

Γ.	λαμβάνοντας υπόψη ότι ο προσανατολισμός της πολιτικής της ΕΕ στο πλαίσιο της στρατηγικής της Λισαβόνας έδωσε δυσανάλογη έμφαση στις ακαδημαϊκές σπουδές, υποτιμώντας τη στρατηγική σημασία των τεχνικών επαγγελμάτων για τη βιομηχανική βάση και την ανθεκτικότητα της ΕΕ· λαμβάνοντας υπόψη ότι οι πρόσφατες γεωπολιτικές εξελίξεις, οι διαταραχές της αλυσίδας εφοδιασμού και η πράσινη και ψηφιακή μετάβαση καταδεικνύουν την ανάγκη πραγματοποίησης σημαντικών επενδύσεων στην ΕΕΚ·
Δ.	λαμβάνοντας υπόψη ότι οι επίμονες κοινωνικές και πολιτικές προκαταλήψεις που πλαισιώνουν τις εκπαιδευτικές διαδρομές και σχετίζονται με την ιεράρχησή τους συμβάλλουν στη μη ελκυστικότητα των επαγγελματικών διαδρομών και στην στροφή προς την ακαδημαϊκή εκπαίδευση, περιορίζοντας έτσι την ισότιμη αναγνώριση των ταλέντων, υπονομεύοντας την κοινωνική συνοχή και επιδεινώνοντας τις κρίσιμες ελλείψεις δεξιοτήτων στα τεχνικά επαγγέλματα·
Ε.	λαμβάνοντας υπόψη ότι οι περιττοί διοικητικοί φραγμοί, οι κατακερματισμένες διαδικασίες αναγνώρισης και η ανεπαρκής διαλειτουργικότητα μεταξύ των εθνικών συστημάτων εξακολουθούν να παρεμποδίζουν την ελεύθερη κυκλοφορία των εργαζομένων και, ιδίως, των επαγγελματιών του τομέα της ΕΕΚ· λαμβάνοντας υπόψη ότι η ενισχυμένη συνεργασία μεταξύ των κρατών μελών και των περιφερειακών πλαισίων μπορεί να συμβάλει στην οικοδόμηση αμοιβαίας εμπιστοσύνης, στον εκσυγχρονισμό των διαδικασιών αναγνώρισης και στη διευκόλυνση της κινητικότητας του εργατικού δυναμικού για τους επαγγελματίες της ΕΕΚ, με παράλληλη διατήρηση υψηλών προτύπων·
Αναγνώριση της αξίας της ΕΕΚ στην κοινωνία
1.	τονίζει τη σημασία της ΕΕΚ για την οικονομική ευημερία και την ανταγωνιστικότητα της ΕΕ· τονίζει ότι η προώθηση και η αξιοποίηση της ΕΕΚ είναι σημαντικές για να βελτιωθεί η ελκυστικότητά της ως ποιοτικής οδού προς την απασχόληση· καλεί την Επιτροπή να διασφαλίσει ότι η επικείμενη στρατηγική ΕΕΚ θα έχει ως αντικείμενο την ποιότητα και τη συνάφεια των προγραμμάτων σπουδών ΕΕΚ, σε συνδυασμό με τη βελτιωμένη προώθηση των προγραμμάτων ΕΕΚ στους εκπαιδευόμενους, τους εργοδότες και το ευρύτερο κοινό·
2.	τονίζει ότι η ΕΕΚ θα πρέπει να θεωρείται εργαλείο που μπορεί τόσο να στηρίξει την προσωπική ανάπτυξη των σπουδαστών και των εργαζομένων όσο και να αντιμετωπίσει τις ελλείψεις στην αγορά εργασίας, συμβάλλοντας έτσι στην ανταγωνιστικότητα της ΕΕ και στηρίζοντας την καινοτομία σε στρατηγικούς τομείς·
3.	τονίζει την ανάγκη να διασφαλιστεί ότι οι σπουδαστές και οι απόφοιτοι ΕΕΚ θα αισθάνονται ότι τα προσόντα και τα επαγγέλματά τους θεωρούνται ισάξια με την ακαδημαϊκή εκπαίδευση, ώστε να διασφαλιστεί η κοινωνική συνοχή και ένταξη·
4.	καλεί τα θεσμικά όργανα της ΕΕ και τα κράτη μέλη να προωθήσουν μια ορολογία που να σέβεται περισσότερο τις εκπαιδευτικές διαδρομές και να καταργήσουν όρους όπως «ανώτερη» και «κατώτερη» εκπαίδευση· καλεί την Επιτροπή να καταργήσει τον στόχο που έχει τεθεί σε επίπεδο ΕΕ για απόκτηση διπλώματος τριτοβάθμιας εκπαίδευσης ως κριτήριο αναφοράς, δεδομένου ότι δεν συμμορφώνεται με την πρόθεση της Επιτροπής να θεωρείται η ΕΕΚ εκπαίδευση ίσης αξίας·
5.	καλεί τα κράτη μέλη και τα θεσμικά όργανα της ΕΕ να εξασφαλίσουν τη συμμετοχή σπουδαστών και αποφοίτων ΕΕΚ σε όλα τα επίπεδα χάραξης πολιτικής, ώστε να διασφαλιστεί η ισότιμη συμμετοχή, και να προσφέρουν επίσης θέσεις πρακτικής άσκησης ΕΕΚ·
6.	αναγνωρίζει τη συμβολή των WorldSkills και EuroSkills στην προώθηση της αριστείας, της καινοτομίας και της ελκυστικότητας της ΕΕΚ σε ολόκληρη την Ευρώπη· ενθαρρύνει τη στενότερη συνεργασία μεταξύ της Επιτροπής, των κρατών μελών και των φορέων διοργάνωσης διαγωνισμών δεξιοτήτων ΕΕΚ, προκειμένου να προωθηθεί η επαγγελματική αριστεία και να υποστηριχθεί η προβολή της ΕΕΚ· αναγνωρίζει ότι οι εν λόγω διαγωνισμοί και τα πλαίσια που συνδέονται με αυτούς, όπως τα επαγγελματικά πρότυπα WorldSkills, θα πρέπει να χρησιμεύσουν ως πηγή έμπνευσης για τους υπεύθυνους χάραξης πολιτικής και για την ανάπτυξη πολιτικής ΕΕΚ και την αναγνώριση δεξιοτήτων·
7.	υπενθυμίζει ότι, παρόλο που η ανακοίνωση της Επιτροπής με τίτλο «Η Ένωση Δεξιοτήτων» αναφέρει ότι η ΕΕΚ θα πρέπει να καταστεί μια μαθησιακή διαδρομή που θα θεωρείται ισάξια με την τριτοβάθμια εκπαίδευση, η ΕΕΚ εξακολουθεί να λαμβάνει μικρότερο μερίδιο της χρηματοδότησης του Erasmus +, σε σύγκριση με την ακαδημαϊκή εκπαίδευση· επιμένει ότι τα κονδύλια του προϋπολογισμού που προορίζονται για αυτήν πρέπει να αυξηθούν ώστε να διασφαλιστεί η επίτευξη αυτού του στόχου στην πράξη, και να υποστηριχθεί ο στόχος «Η Ευρώπη σε κίνηση» για μαθησιακή κινητικότητα της τάξης του 12 % για τους εκπαιδευόμενους ΕΕΚ έως το 2030·
Βελτίωση της ποιότητας και της καταλληλότητας της ΕΕΚ μέσω αυξημένων επενδύσεων
8.	καλεί την Επιτροπή να στηρίξει τα κράτη μέλη ώστε να επενδύσουν επαρκώς στην ΕΕΚ μέσω των ειδικών ανά χώρα συστάσεων στο πλαίσιο του Ευρωπαϊκού Εξαμήνου και της διάθεσης ενωσιακής χρηματοδότησης· υπενθυμίζει τις επιτυχείς επενδύσεις, στο πλαίσιο του Ταμείου Δίκαιης Μετάβασης, στις τοπικές οικονομίες μέσω ενός συνδυασμού χρηματοδότησης για τις δεξιότητες και για τις μικρές και μεσαίες επιχειρήσεις, και συνιστά να ακολουθηθεί το παράδειγμα αυτό στο πλαίσιο των εθνικών και περιφερειακών σχεδίων εταιρικής σχέσης των κρατών μελών, προκειμένου να προωθηθεί η ΕΕΚ·
9.	υποστηρίζει τις συμπράξεις σε ενωσιακό και εθνικό επίπεδο μεταξύ εργοδοτών και παρόχων ΕΕΚ για τη βελτίωση της συνάφειας και της ποιότητας των προγραμμάτων σπουδών ΕΕΚ· ζητεί τη σύνδεση των παρόχων ΕΕΚ με τους περιφερειακούς βιομηχανικούς και τεχνολογικούς συνεργατικούς σχηματισμούς·
10.	ζητεί την ευρύτερη ένταξη της ΕΕΚ στις υφιστάμενες πολιτικές και στα υφιστάμενα προγράμματα της ΕΕ· ενθαρρύνει την καλύτερη ενσωμάτωση των φορέων ΕΕΚ στην ανάπτυξη πολιτικών καινοτομίας για την ενίσχυση της διάδοσης και της υιοθέτησης καινοτόμων λύσεων σε όλους τους τομείς· επιμένει στην ανάγκη στήριξης των επενδύσεων σε δεξιότητες σε στρατηγικούς τομείς στο πλαίσιο των σκελών πολιτικής του προτεινόμενου Ευρωπαϊκού Ταμείου Ανταγωνιστικότητας·
11.	τονίζει ότι η ΤΝ και η αυτοματοποίηση έχουν οδηγήσει σε αυξημένη ανάγκη επανειδίκευσης· τονίζει, στο πλαίσιο αυτό, την αυξανόμενη σημασία της προσβάσιμης κατάρτισης για όλους τους εργαζόμενους για την τρέχουσα ή την εναλλακτική σταδιοδρομία τους·
12.	καλεί την Επιτροπή, τα κράτη μέλη και τους εργοδότες να διασφαλίσουν δίκαιη αμοιβή και αξιοπρεπείς συνθήκες εργασίας για τις θέσεις μαθητείας και πρακτικής άσκησης στην ΕΕΚ, προκειμένου να βελτιωθούν η ελκυστικότητα, η ποιότητα και η συμπεριληπτικότητα της μάθησης στον χώρο εργασίας·
Αναγνώριση της κινητικότητας των σπουδαστών και των εργαζομένων
13.	τονίζει τη σημασία της αναγνώρισης των διπλωμάτων και των δεξιοτήτων για τη διασφάλιση της ελεύθερης κυκλοφορίας των σπουδαστών και των εργαζομένων ΕΕΚ και την αντιμετώπιση του χαμηλού αριθμού ευκαιριών κινητικότητας στο πλαίσιο αυτό· ζητεί η επικείμενη πρωτοβουλία για τη φορητότητα δεξιοτήτων να δημιουργήσει ένα συνεκτικό ενωσιακό οικοσύστημα για την αναγνώριση και την κινητικότητα των δεξιοτήτων, διασφαλίζοντας τη διαλειτουργικότητα μεταξύ του Europass, της πολύγλωσσης ταξινόμησης των ευρωπαϊκών δεξιοτήτων, ικανοτήτων και επαγγελμάτων, των εθνικών πλαισίων επαγγελματικών προσόντων, των μικροδιαπιστευτηρίων και των ψηφιακών διαπιστευτηρίων· τονίζει ότι το σύστημα αυτό θα πρέπει να είναι διαφανές, φιλικό προς τον πολίτη, ψηφιακό και δωρεάν·
14.	εκφράζει τη λύπη του για το γεγονός ότι η υιοθέτηση κοινών πλαισίων κατάρτισης βάσει της οδηγίας 2005/36/ΕΚ[footnoteRef:6]5 υπήρξε περιορισμένη και καλεί την Επιτροπή, τα κράτη μέλη και τους σχετικούς επαγγελματικούς φορείς να προωθήσουν ενεργά την ανάπτυξη και την εφαρμογή τους σε επαγγελματικούς τομείς, όπου οι κοινές απαιτήσεις κατάρτισης θα μπορούσαν να στηρίξουν την επαγγελματική κινητικότητα και να αντιμετωπίσουν τις ελλείψεις δεξιοτήτων· [6: 5  Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων, (ΕΕ L 255 της 30.9.2005, σ. 22, ELI: http://data.europa.eu/eli/dir/2005/36/oj).] 

°
°	°
15.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[bookmark: _Toc256000004]ΑΙΤΙΟΛΟΓΙΚΗ ΕΚΘΕΣΗ
Η επαγγελματική εκπαίδευση και κατάρτιση (ΕΕΚ) είναι απολύτως απαραίτητη για την οικονομική ευημερία και ανταγωνιστικότητα, τη βιομηχανική ανθεκτικότητα και την κοινωνική συνοχή της Ευρώπης. Σχεδόν οι μισοί από όλους τους μαθητές της ανώτερης δευτεροβάθμιας εκπαίδευσης στην Ευρωπαϊκή Ένωση είναι εγγεγραμμένοι σε επαγγελματικά προγράμματα, ενώ εκατομμύρια εργαζόμενοι βασίζονται στα επαγγελματικά προσόντα για να συμβάλουν σε τομείς που είναι απαραίτητοι για τη λειτουργία και την ανταγωνιστικότητα της Ευρώπης. Ωστόσο, παρά τη στρατηγική σημασία της, η επαγγελματική εκπαίδευση εξακολουθεί να είναι λιγότερο αναγνωρισμένη και να έχει λιγότερο κύρος από την πανεπιστημιακή εκπαίδευση σε πολλά κράτη μέλη. Το παρόν ψήφισμα είναι η απάντηση στην πρωτοβουλία της Ευρωπαϊκής Επιτροπής για την Ένωση Δεξιοτήτων και στους στόχους της Διακήρυξης του Herning, ενώ, παράλληλα, συμβάλλει στη συζήτηση σχετικά με την επικείμενη ευρωπαϊκή στρατηγική για την ΕΕΚ και την προγραμματισμένη πρωτοβουλία για τη φορητότητα δεξιοτήτων. Παρουσιάζει το όραμα του Ευρωπαϊκού Κοινοβουλίου για έναν ισχυρότερο, ελκυστικότερο και πραγματικά ισότιμο τομέα επαγγελματικής εκπαίδευσης και κατάρτισης.
Η Ευρώπη βρίσκεται σήμερα αντιμέτωπη με ένα παράδοξο. Σε μια εποχή στην οποία η πράσινη και η ψηφιακή μετάβαση, ο βιομηχανικός εκσυγχρονισμός, οι επενδύσεις σε υποδομές και η δημογραφική γήρανση δημιουργούν πρωτοφανή ζήτηση για επαγγελματικές δεξιότητες, οι επαγγελματικές διαδρομές εξακολουθούν να θεωρούνται λιγότερο επιθυμητές από την ακαδημαϊκή εκπαίδευση. Οι προβλέψεις για την αγορά εργασίας δείχνουν σταθερά σημαντικές ελλείψεις σε τομείς που εξαρτώνται σε μεγάλο βαθμό από επαγγελματικά προσόντα, συμπεριλαμβανομένων των τομέων της μεταποίησης, των κατασκευών, των μεταφορών, της υγειονομικής περίθαλψης, της ενέργειας και των προηγμένων τεχνικών επαγγελμάτων. Ταυτόχρονα, πολλοί νέοι εξακολουθούν να λαμβάνουν το μήνυμα ότι η εκπαιδευτική επιτυχία μετράται κυρίως με την εισαγωγή στην τριτοβάθμια εκπαίδευση. 
Η πρόκληση αυτή δεν είναι μόνο οικονομική αλλά και πολιτιστική. Εδώ και δεκαετίες, η εκπαιδευτική πολιτική και ο δημόσιος διάλογος σε ολόκληρη την Ευρώπη αντιμετωπίζουν συχνά τις ακαδημαϊκές και τις επαγγελματικές διαδρομές ως βαθμίδες μιας ιεραρχίας και όχι ως διαφορετικές αλλά εξίσου πολύτιμες μορφές μάθησης και εμπειρογνωσίας. Αν και η επέκταση της τριτοβάθμιας εκπαίδευσης έχει δημιουργήσει σημαντικές ευκαιρίες για εκατομμύρια Ευρωπαίους, έχει επίσης συμβάλει στην αντίληψη ότι η επαγγελματική εκπαίδευση αποτελεί τη δεύτερη καλύτερη επιλογή. Αυτή η ιεραρχική αντιμετώπιση εξακολουθεί να διαμορφώνει τις εκπαιδευτικές αποφάσεις, τον επαγγελματικό προσανατολισμό, τα αποτελέσματα στην αγορά εργασίας και τη στάση του κοινού έναντι των τεχνικών επαγγελμάτων.
Οι συνέπειες εκτείνονται πολύ πέρα από την εκπαιδευτική πολιτική. Σε πολλά κράτη μέλη, οι πολίτες που ακολούθησαν πρακτική εκπαίδευση εξακολουθούν να αντιμετωπίζουν διαρθρωτικά μειονεκτήματα τόσο στα πεδία της επαγγελματικής εξέλιξης και των εισοδηματικών ευκαιριών όσο και στα πεδία της πολιτικής εκπροσώπησης και της πρόσβασης σε στέγαση. Ενώ οι κοινωνίες εξαρτώνται από ειδικευμένους τεχνικούς, βιοτέχνες, εργαζόμενους στον τομέα της υγείας και άλλους επαγγελματίες τεχνικών επαγγελμάτων, τα επαγγέλματα αυτά συχνά δεν τυγχάνουν της ίδιας κοινωνικής και οικονομικής αναγνώρισης με τα επαγγέλματα που απαιτούν ακαδημαϊκά προσόντα. Υπάρχει κίνδυνος οι ανισότητες αυτές να ενισχύσουν τις κοινωνικές διαιρέσεις μεταξύ των πολιτών με πρακτική μόρφωση και των πολιτών με θεωρητική μόρφωση, να περιορίσουν την κοινωνική κινητικότητα, να απειλήσουν τη δημοκρατική ανθεκτικότητα και να υπονομεύσουν την εμπιστοσύνη στην υπόσχεση ότι όλες οι μορφές ταλέντων θα θεωρούνται ισάξιες.
Οι ανισότητες αυτές έχουν επίσης σημαντικές οικονομικές συνέπειες. Η ανταγωνιστικότητα της Ευρώπης εξαρτάται όλο και περισσότερο από την ικανότητά της να προσελκύει, να αναπτύσσει και να διατηρεί εργαζόμενους με επαγγελματικές δεξιότητες. Η μετάβαση προς την κλιματική ουδετερότητα, η ανάπτυξη νέων τεχνολογιών, η ενίσχυση της ευρωπαϊκής βιομηχανικής ικανότητας και οι προσπάθειες για μείωση των στρατηγικών εξαρτήσεων απαιτούν εργατικό δυναμικό υψηλής ειδίκευσης. Κατά συνέπεια, οι ελλείψεις δεξιοτήτων δεν είναι μόνο αποτέλεσμα της δημογραφικής αλλαγής ή του οικονομικού μετασχηματισμού· αποτελούν επίσης εν μέρει συνέπεια μακροχρόνιων κοινωνικών και πολιτικών επιλογών που έχουν υποτιμήσει την αξία της επαγγελματικής εκπαίδευσης και των τεχνικών επαγγελμάτων. Κατά συνέπεια, η αντιμετώπιση των ελλείψεων εργατικού δυναμικού απαιτεί περισσότερα από την κατάρτιση επιπλέον εργαζομένων. Απαιτεί την αποκατάσταση της ελκυστικότητας, του κύρους και της προβολής των επαγγελματικών διαδρομών σε ολόκληρη την κοινωνία.
Η βελτίωση της ποιότητας και της συνάφειας της ΕΕΚ αποτελεί ουσιαστικό μέρος αυτής της προσπάθειας. Οι ισχυρές εταιρικές σχέσεις μεταξύ των παρόχων εκπαίδευσης, των εργοδοτών, των περιφερειακών αρχών και των κοινωνικών εταίρων είναι απαραίτητες για να διασφαλιστεί ότι τα προγράμματα επαγγελματικής κατάρτισης θα εξακολουθήσουν να ανταποκρίνονται στις εξελίξεις της αγοράς εργασίας και στις τεχνολογικές αλλαγές. Τα κέντρα επαγγελματικής αριστείας, η μάθηση στον χώρο εργασίας και τα προγράμματα μαθητείας καταδεικνύουν τις δυνατότητες στενής συνεργασίας μεταξύ της εκπαίδευσης και της βιομηχανίας για την προώθηση της καινοτομίας, της περιφερειακής ανάπτυξης και της οικονομικής μεγέθυνσης. Ταυτόχρονα, οι ευκαιρίες διά βίου μάθησης, αναβάθμισης των δεξιοτήτων και επανειδίκευσης θα αποκτούν όλο και μεγαλύτερη σημασία, καθώς η τεχνητή νοημοσύνη, η αυτοματοποίηση και η ψηφιοποίηση εξακολουθούν να μετασχηματίζουν τα επαγγέλματα και τις απαιτήσεις δεξιοτήτων.
Η κινητικότητα του εργατικού δυναμικού και η αναγνώριση των προσόντων παραμένουν επίσης παράμετροι θεμελιώδους σημασίας για την εύρυθμη λειτουργία της ευρωπαϊκής αγοράς εργασίας. Η ελεύθερη κυκλοφορία των εργαζομένων αποτελεί μία από τις βασικές ελευθερίες της Ένωσης, ωστόσο οι εκπαιδευόμενοι και οι επαγγελματίες επαγγελματικής εκπαίδευσης εξακολουθούν συχνά να αντιμετωπίζουν περιττά εμπόδια όταν αναζητούν ευκαιρίες σε διασυνοριακό επίπεδο. Η βελτίωση της διαφάνειας, της δυνατότητας μεταφοράς και της αναγνώρισης των δεξιοτήτων και των προσόντων μπορεί να συμβάλει στην αντιμετώπιση των ελλείψεων εργατικού δυναμικού, να ενισχύσει την εσωτερική αγορά και να διασφαλίσει ότι τα επαγγελματικά ταλέντα θα μπορούν να μετακινούνται εκεί όπου χρειάζονται περισσότερο.
Συνολικά, το παρόν ψήφισμα επιδιώκει να συμβάλει σε μια ευρύτερη αλλαγή του τρόπου με τον οποίο η Ευρώπη εκτιμά τη γνώση, τις δεξιότητες και τις εκπαιδευτικές επιδόσεις. Η οικοδόμηση μιας γνήσιας Ένωσης Δεξιοτήτων απαιτεί περισσότερα από την ανταπόκριση στις ανάγκες της αγοράς εργασίας. Όπως αντικατοπτρίζεται επίσης στη δέσμευση που αναλαμβάνεται στην Ένωση Δεξιοτήτων με τη δήλωση ότι η επαγγελματική εκπαίδευση και κατάρτιση θα πρέπει να καταστεί μια μαθησιακή διαδρομή που θα θεωρείται ισάξια με την τριτοβάθμια εκπαίδευση, αυτό σημαίνει ότι τα ευρωπαϊκά θεσμικά όργανα και τα κράτη μέλη θα πρέπει επίσης να εφαρμόσουν στην πράξη όσα διακηρύσσουν στις πολιτικές, στα μέσα, στη νομοθεσία και στις δηλώσεις.

Σύμφωνα με το άρθρο 8 του παραρτήματος Ι του Κανονισμού, η εισηγήτρια δηλώνει ότι έχει συμπεριλάβει στην έκθεσή της εισηγήσεις για θέματα που αφορούν το αντικείμενο του φακέλου που έλαβε κατά την εκπόνηση του σχεδίου έκθεσης από τους ακόλουθους εκπροσώπους συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:7]1 ή από τους ακόλουθους εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους: [7: 1  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: http://data.europa.eu/eli/agree_interinstit/2021/611/oj).] 

Ο ανωτέρω κατάλογος συντάσσεται υπό την αποκλειστική ευθύνη της εισηγήτριας.
Όταν φυσικά πρόσωπα προσδιορίζονται στον κατάλογο με το όνομά τους, με τα καθήκοντά τους ή και με τα δύο, η εισηγήτρια δηλώνει ότι έχει υποβάλει στα ενδιαφερόμενα φυσικά πρόσωπα την Ανακοίνωση περί προστασίας δεδομένων αριθ. 484 του Ευρωπαϊκού Κοινοβουλίου (https://www.europarl.europa.eu/data-protect/index.do), η οποία ρυθμίζει τους όρους που ισχύουν για την επεξεργασία των προσωπικών τους δεδομένων και τα δικαιώματα που συνδέονται με την εν λόγω επεξεργασία.

